**JESÚS I LES DONES, 1**

Autora: **Josefina Pagès** Assessorament: Antoni Ferret

Expliquen alguns autors que, en els temps de Jesús, tot bon jueu, en aixecar-se al matí,

donava gràcies al seu déu per no ser pagà, no ser dona o no ser esclau. Quin era

aleshores el paper de les dones? Les verges eren preses cobejades per al matrimoni, i

les casades governaven la llar a resguard de la mirada aliena, i a l’empara d’unes lleis

creades pels homes.

La relació de Jesús amb les dones trenca tots els motllos religiosos.

La tradició considerava que un estudiós dels textos sagrats no podia parlar amb cap

dona pel carrer, ni tan sols amb la seva dona, la seva filla o la seva germana.

**Amb la predicació de Jesús, però, tot va canviar**

Vegem-ne un exemple força inqüestionable:

**Jesús perdona una pecadora**

**Lluc 7, 36 - 50**

Un fariseu va invitar Jesús a menjar amb ell. Jesús entrà a casa del fariseu i es posà a

taula. Hi havia al poble una dona que era una pecadora. Quan va saber que Jesús era a

taula a casa del fariseu, hi anà amb una ampolleta d’alabastre plena de perfum i es

quedà plorant als peus de Jesús, darrere d’ell. Li mullava els peus amb les llàgrimes, els

hi eixugava amb els cabells, els hi besava i els hi ungia amb perfum. El fariseu que havia

convidat Jesús, en veure això, pensà: «Si aquest fos profeta, sabria qui és aquesta dona

que el toca i quina mena de vida porta: és una pecadora.» Jesús li digué:

--Simó, t’haig de dir una cosa.

Ell li respongué:

--Digues, mestre.

 --Dos homes devien diners a un prestador: l’un li devia cinc-cents denaris, i l’altre,

cinquanta. Com que no tenien res per a pagar, els va perdonar el deute a tots dos.

Quin d’ells et sembla que l’estimarà més?

Simó li contestà:

--Suposo que aquell a qui ha perdonat el deute més gros.

Jesús li diu:

--Has respost correctament.

Llavors es girà cap a la dona i digué a Simó:

--Veus aquesta dona? Quan he entrat a casa teva, tu no m’has donat aigua per a

rentar-me els peus; ella, en canvi, me’ls ha rentat amb les llàgrimes i me’ls ha eixugat

amb els cabells. Tu no m’has rebut amb un bes; ella, en canvi, d’ençà que ha entrat, no

ha parat de besar-me els peus. Tu no m’has ungit el cap amb oli; ella, en canvi, m’ha

ungit els peus amb perfum.  Aquell a qui poc és perdonat, potser estima poc.

Després digué a la dona:

--Els teus pecats et són perdonats.

Els qui eren a taula amb ell començaren a pensar: «Qui és aquest que fins i tot

perdona pecats?»

 Jesús digué encara a la dona:

--La teva fe t’ha salvat. Vés-te’n en pau.

**Les conclusions que Jesús exposa al final són devastadores per a qualsevol concepció**

**religiosa fonamentada a perseguir i condemnar els pecadors.** I, en canvi, exalten una

fe que s’expressa a través de la generositat i de l’amor:

**Els pecats no determinen la natura o la condició de les persones. No hi ha persones**

**pecadores. En tot cas, hi ha persones que pequen.**Mentre el fariseu, sempre que

parla d’aquella prostituta, la qualifica de “pecadora”, Jesús sempre parla senzillament

“d’aquesta dona”. És més, no tan sols no és una pecadora, sinó que els pecats que hagi

pogut cometre (encara que potser hagin sigut molts) li son perdonats.

L’expressió de Jesús és diàfana. No és pas ell qui perdona els pecats d’aquella dona,

sinó que utilitza una frase en passiu (no en actiu) i sense complement agent (no hi ha

un protagonista de l’acció): “Els teus pecats et són perdonats” (Lc 7, 48). Una frase en

què només apareixen un pronom i un adjectiu possessiu. Ambdós en segona persona

singular. No hi ha ningú més que ella mateixa en la condonació dels seus possibles

pecats, per molts que hagin sigut. Només la seva fe, que s’expressa a través del seu

amor. Només l’amor que neix del perdó, de la misericòrdia. D’un perdó que sempre és

gratuït, d’una misericòrdia eterna i infinita.

Un cop més, Jesús no imposa cap càstig, cap sacrifici, cap penediment, i ni tan sols cap

propòsit d’esmena…

Malgrat l’escàndol dels “purs”, la conclusió de Jesús és clara i meridiana: “La teva fe

t’ha salvat. Vés-te’n en pau!” (Lc 7, 50).

L’escena s’acaba amb aquest “Vés-te’n en pau!”. No hi ha res més. Ni tan sols una

recomanació que no pequi més. Res de res.

Al llarg dels segles, bona part del món cristià expressarà un malestar tant o més gran que el que van experimentar els fariseus davant d’aquesta escena i, en particular, davant les paraules finals de Jesús.

**Als poderosos no sempre els agrada el perdó i l’amor. Sovint, prefereixen imposar**

**càstigs i exigir penediments.**

La incomoditat provocada pel text evangèlic de Lluc era tan difícil de gestionar que,

cinc segles després, les autoritats van optar per mentir. I així, en les seves “Homilies

sobre l’Evangeli”, el papa Gregori Magne va fondre en una única figura tres dones

diferents… La prostituta anònima descrita per Lluc, Maria de Betània (la germana de

Llàtzer) i Maria Magdalena. D’aquesta manera, “naixia” una falsa “Magdalena

penedida”.

Es tracta, doncs, d’un epíleg “inventat”, amb mig mil·lenni de retard, per tranquil·litzar

els “moralistes”, incapaços de conviure amb un passatge evangèlic que, senzillament,

no els agradava, perquè no s’ajustava a la seva visió del món.

Bona part del món cristià també mostrarà una enorme resistència a l’hora d’acceptar,

en l’evangeli de Joan, el perdó de Jesús a l’adúltera, que els fariseus i escribes

pretenien lapidar… “Tampoc jo et condemno. Vés i, d’ara endavant, no pequis més.”

(Joan 8, 11).

Durant segles, moltes autoritats i comunitats cristianes van considerar intolerable que

Jesús hagués concedit el perdó sense ni tan sols exigir el penediment d’aquella dona

acusada d’adulteri. I suprimien aquest passatge dels seus evangelis.

En paraules de sant Agustí, “algunes [persones] de fe dèbil, o fins i tot enemigues de la

fe autèntica, per temor, jo crec, de concedir a les seves esposes la impunitat de pecar,

treuen dels seus codis el gest d’indulgència que el Senyor va tenir envers l’adúltera,

com si aquell que va dir “d’ara endavant, no pequis més” hagués concedit el permís de

pecar”.

Aquest testimoni del bisbe d’Ipona mostra com, en moltes ocasions, la manca

d’autoconfiança (i les inseguretats i les pors d’un mateix) es converteixen en una

necessitat malaltissa de controlar i de castigar els altres.

**Algunes dones acompanyen Jesús**

Lc 8, 1-3

Jesús anava per cada vila i per cada poble, predicant i anunciant la bona nova del Regne de Déu. L’acompanyen els Dotze i algunes dones que havien estat curades d’esperits malignes i de malalties: Maria, l’anomenada Magdalena de la qual havien sortit set dimonis, Joana la muller de Cuses, administrador d’Herodes, Susanna i moltes altres, que els proveïen amb els seus béns.

El cristianisme va néixer amb la voluntat de garantir tres igualtats fonamentals:

La igualtat entre jueus i gentils, la igualtat entre lliures i esclaus, i la igualtat entre homes i dones.

La primera d’elles va quedar garantida pràcticament des del principi, en gran mesura

gràcies a la predicació i al prestigi de sant Pau, conegut significativament amb el

sobrenom de “l’apòstol dels gentils”. La segona no s’ha consolidat, en termes legals,

fins a la segona meitat del segle XIX (i continua tenint limitacions reals en diversos llocs

del món, tal com posen de manifest qüestions com el tràfic de persones o el treball

infantil). Mentre que la tercera, la igualtat entre homes i dones, malgrat alguns

avenços inqüestionables en les societats occidentals, segueix molt lluny de ser una

realitat efectiva gairebé arreu del planeta.

Queda molt camí per recórrer, i el nostre compromís ha de ser el de culminar-lo

plenament.

Molts dels miracles curatius de Jesús es dirigien a les dones. En concret, va restaurar

una dona amb pèrdua de sang. A més de la debilitat física, va haver de suportar

angoixa psicològica durant dotze anys. De fet, la legislació jueva establia que, quan

estaven indisposades, les dones s’havien de mantenir allunyades. Al seu llibre “**Jesús,**

**l’home diferent”,** Gina Karssen explica: “Aquesta dona és incapaç de portar una vida

social normal. Ni tan sols pot visitar els seus veïns o familiars, perquè tot el que toca és

ritualment impur ”. Però ha sentit a parlar dels miracles de Jesús: amb l’energia de la

desesperació, li toca la túnica i es cura immediatament. Jesús li hauria pogut retreure

que el contaminés i l’hagués obligat a parlar amb ella en públic, cosa que era

inadequada. Però l’allibera de tot retret: “La teva fe t’ha salvat. Vés en pau. ”

**Per altra banda, Jesús va mostrar una atenció especial a les dones**, només per

corregir un desequilibri que hi havia. Més que els seus discursos, les seves accions

parlen per si soles. Són exemplars per al pastor nord-americà Doug Clark. En un article

en línia, aquest darrer argumenta: “Les dones han estat maltractades i humiliades.

Però Jesús és l’home perfecte, l’home que Déu vol posar com a exemple per a tothom.

Les dones van trobar en ell el que els hauria agradat trobar en qualsevol home ”.

**La seva resurrecció és anunciada per primera vegada per dones**. L’esdeveniment

fundacional de la fe cristiana dona un nou senyal del valor de les dones als ulls de

Jesús. La responsabilitat d’anunciar la seva resurrecció als deixebles va ser confiada a

les dones. Com si es volgués recompensar el seu amor i la fidelitat a Crist, els àngels

que custodien la tomba buida confien a les dones la missió: “Aneu i digueu als seus

deixebles i a Pere que us precedirà a Galilea: és allà on el veureu, tal com us va dir”

(Mc 16, 7).

**Apèndix** (una diferència sorprenent en un text segons dues versions)

Així, doncs, t’asseguro que els seus molts pecats li han estat perdonats: per això ella

estima molt.

BCI (Bíblia Catalana Interconfessional)

T’asseguro que és per això, perquè ha estimat molt, que li són perdonats els seus molts

pecats.

Nou Testament de Montserrat